tartuNLP/wikipedia-smugri-20251201 huggingface dataset:
Sinussa kiinni

Sinussa kiinni () on vuonna 2010 ensi-iltansa saanut ranskalainen psykologinen jännitysdraamaelokuva, jonka on käsikirjoittanut ja ohjannut Lola Doillon. Elokuvan pääosia näyttelevät Kristin Scott Thomas tohtori Anna Cooperina ja Pio Marmaï Yann Ochbergina. Se kertoo siepatusta kirurgista (Scott Thomas), jolle kehittyy Tukholma-syndrooma sieppaajaansa (Marmaï) kohtaan.
Juoni.
Nuori Yann Ochberg (Pio Marmaï) menettää vaimonsa ja lapsensa keisarileikkauksessa ja surun sokaisemana kostaa sieppaamalla ja lukitsemalla kellariin leikkauksen suorittaneen kirurgin, keski-ikäisen ja yksinasuvan tohtori Anna Cooperin (Kristin Scott Thomas). Sieppaajan ja hänen uhrinsa välille alkaa kuitenkin kehittyä muutaman päivän aikana voimakas mutta monimutkainen tunneside.
Tuotanto.
Kun Lola Doillon kirjoitti elokuvan käsikirjoitusta, hän ei voinut olla ajattelematta ketään muuta kuin Kristin Scott Thomasia naispääosaan. Doillon ei uskonut hetkeäkään, että Scott Thomas ottaisi roolin vastaan, mutta kun hän lähetti Scott Thomasille käsikirjoituksen, jonka luettuaan tämä otti roolin hyvin nopeasti vastaan. Scott Thomas kertoi halunneensa tehdä elokuvan nuoren naisohjaajan, jolla on jotain kerrottavaa naisista, kanssa. Hän myös kertoi käsikirjoituksen olleen mielenkiintoinen monella eri tasolla ja halunneensa työskennellä Doillonin kanssa.
Elokuvan kuusiviikkoiset kuvaukset alkoivat 27. heinäkuuta 2009. Elokuvan työnimenä oli "Sous ton emprise", ja sen kuvauspaikkoina olivat Angoulême ja Pariisi. Kahden miljoonan euron budjetilla tuotetun elokuvan tuotantoyhtiöinä olivat Ce Qui Me Meut ja Origami Films.
Julkaisu ja vastaanotto.
"Sinussa kiinni" sai ensi-iltansa lokakuussa pidetyillä vuoden 2010 Lontoon elokuvajuhlilla Britanniassa. Ranskassa elokuva kilpaili vuoden 2010 Réunionin elokuvajuhlilla ennen kuin se sai teatteriensi-iltansa 2. helmikuuta 2011. Mars Distribution oli sen teatterilevittäjänä Ranskassa, missä se sai teatterilevityksensä aikana 31 572 katsojaa ja tuotti 118 105 dollaria. Maailmanlaajuisesti elokuva tuotti 3,6 miljoonan dollarin lipputulot.
"Sinussa kiinni" on saanut elokuvakriitikoilta vaihtelevia arvioita. Rotten Tomatoes -sivuston mukaan 64 prosenttia kriitikoista on antanut elokuvalle myönteisen arvosanan 5,7/10 keskiarvolla. Keskiarvo perustuu 14 arviointiin, joista yhdeksän oli ”tuoreita” ja viisi ”mätiä”. 216 käyttäjästä 31 prosenttia on antanut elokuvalle myönteisen arvosanan 2,9/5 keskiarvolla. Internet Movie Databasen 629 käyttäjää on antanut elokuvalle keskiarvon 5,4/10.
"Sinussa kiinni" julkaistiin Ranskassa DVD:lle 6. heinäkuuta 2011. Suomessa Atlantic Film Oy julkaisi elokuvan DVD:lle ja blu-raylle 15. helmikuuta 2012.
Elina Kärsämä

Elina Kärsämä (s. 1999) on suomalainen pesäpalloilija, joka edustaa Superpesiksessä pelaavaa Kempeleen Kiriä. Hän on edustanut Superpesiksessä myös kasvattajaseuraansa Oulun Lippoa. Kärsämä on pelipaikaltaan lukkari. Vuonna 2017 alkaneella Superpesis-uralla pelaamissaan 44 runkosarjaottelussa Kärsämä on lyönyt kaksi kunnaria ja 12 tavallista juoksua, tuonut 12 juoksua sekä lyönyt 98 kärkilyöntiä. Tilastot päivitetty 28. heinäkuuta 2018. Kärsämä valittiin pelaamaan Itä–Länsi-otteluun 2018 Joensuussa.
Davor Taleski

Davor Taleski (s. 19. toukokuuta 1995 Prilep, Pohjois-Makedonia) on pohjoismakedonialainen jalkapallomaalivahti, joka edustaa Veikkausliigassa pelaavaa FC Honkaa.
Rodrygo

Rodrygo Silva de Goes, yleensä vain Rodrygo (s. 9. tammikuuta 2001 Osasco, Brasilia) on brasilialainen jalkapalloilija. Hän edustaa espanjalaista Real Madridia ja on pelipaikaltaan oikea laitahyökkääjä.
Seurajoukkueura.
Rodrygo allekirjoitti ensimmäisen ammattilaissopimuksensa 21. heinäkuuta 2017, joka oli pituudeltaan viisivuotinen. 1. marraskuuta 2017 hänet nostettiin seuran edustusjoukkueeseen ensimmäistä kertaa.
4. marraskuuta 2017 Rodrygo teki ensiesiintymisensä edustusjoukkueessa ottelussa Atlético Mineiroa vastaan. Vajaa kolme kuukautta myöhemmin 25. tammikuuta 2018 hän teki ensimmäisen maalinsa ammattilaisurallaan Campeonato Paulistan ottelussa Ponte Pretaa vastaan.
Rodrygo pelasi ensimmäisen ottelunsa Copa Libertadoresissa 1. maaliskuuta 2018 tultuaan vaihdosta kentälle; näin ollen hänestä tuli 17 vuoden ja 50 päivän iässä Santosin historian nuorin seuraa edustanut pelaaja kyseissä turnauksessa. 15 päivää myöhemmin hän teki ensimmäisen maalinsa turnauksessa ottelussa Nacionalia vastaan ja samalla hänestä nuorin brasilialainen maalintekijä turnauksen historiassa 17 vuoden, kahden kuukauden ja 15 päivän iässä.
Rodrygo onnistui ensimmäistä kertaa maalinteossa maan pääsarjassa 14. huhtikuuta 2018 kotiottelussa Cearáa vastaan. 3. kesäkuuta 2018 hän teki hattutempun ja syötti yhden maaleista, kun Santos kaatoi Vitórian kotikentällään numeroin 5–2.
Real Madrid.
15. kesäkuuta 2018 Santos ja Real Madrid pääsivät sopimukseen Rodrygon siirtymisestä espanjalaisseuraan kesällä 2019 ja hän tulee allekirjoittamaan vuoteen 2025 asti ulottuvan sopimuksen. Siirtokorvauksen arvioidaan olevan 45 miljoonaa euroa, josta kasvattajaseura Santos tulee saamaan 40 miljoonaa euroa 80 % omistusoikeuksistaan.
Tuuren sottiisi

Tuuren sottiisi on Pielavedellä vuosittain järjestettävä musiikkitapahtuma. Tapahtumaa on järjestetty mestaripelimanni Tuure Niskasen tammikuussa 1978 tapahtuneen kuoleman jälkeen Pielaveden Laukkalan nuorisoseuralla. Tapahtumalla on tarkoitus vaalia Niskasen muistoa ja soittoperinnettä.
Tuuren sottiisiin on kuulunut perinteisesti Laukkalan kirkossa järjestettävä iltasoitto, jota on seurannut Pelimanni-ilta Laukkalan nuorisoseuralla. Aiemmin tapahtumaan kuului myös iltatanssit. Lisäksi soittajat käyvät aina kestitettävänä ja soittamassa Tuure Niskasen kotitilalla Koskenkorvalla.
Bill Oakley

William Lloyd ”Bill” Oakley (s. 1966) on yhdysvaltalainen televisiotuottaja ja -käsikirjoittaja, joka tunnetaan työstään animaatiosarja "Simpsoneissa" sekä yhteistyöstään Josh Weinsteinin kanssa. Oakley ja Weinstein olivat "Simpsonien" vastaavina tuottajina ("showrunner") sarjan 7. ja 8. tuotantokaudella vuosina 1995–1997. Sitä ennen he kuuluivat sarjan käsikirjoittajiin vuodesta 1992 ja kirjoittivat yhdessä 12 jaksoa. He kirjoittivat muun muassa kaksiosaisen rikosmysteeritarinan ”Kuka ampui johtajan?”
Lähdettyään "Simpsoneista" Oakley ja Weinstein kehittivät yhdessä eräitä vähemmän menestyneitä tv-sarjoja, kuten "Mission Hill". Myöhemmin Oakley on kirjoittanut jaksoja komediasarjoihin "The Cleveland Show" ja "Portlandia" (ilman Weinsteinia). Hän on mukana Weinsteinin ja Matt Groeningin kehittämän "Disenchantment"-sarjan tuotannossa.
Josh Weinstein

Josh Weinstein (s. 1966) on yhdysvaltalainen televisiotuottaja ja -käsikirjoittaja, joka tunnetaan työstään animaatiosarja "Simpsoneissa" sekä yhteistyöstään Bill Oakleyn kanssa. Weinstein ja Oakley olivat "Simpsonien" vastaavina tuottajina ("showrunner") sarjan 7. ja 8. tuotantokaudella vuosina 1995–1997. Sitä ennen he kuuluivat sarjan käsikirjoittajiin vuodesta 1992 ja kirjoittivat yhdessä 12 jaksoa. He kirjoittivat muun muassa kaksiosaisen rikosmysteeritarinan ”Kuka ampui johtajan?”
Lähdettyään "Simpsoneista" Weinstein ja Oakley kehittivät yhdessä eräitä vähemmän menestyneitä tv-sarjoja, kuten "Mission Hill". Heidän yhteistyönsä päätyttyä Weinstein on kirjoittanut jaksoja animaatiosarjoihin "Futurama" ja "Gravity Falls" sekä toiminut tuottaja-käsikirjoittajana brittiläisessä lastenohjelmassa "Strange Hill High". Weinstein on myös kehittänyt Netflix-sarja "Disenchantmentin" yhdessä "Simpsonien" luojan Matt Groeningin kanssa.
Ella Korpela

Ella Korpela (s. 14. elokuuta 1999 Oulunsalo) on suomalainen pesäpalloilija, joka edustaa Superpesiksessä pelaavaa Manse PP:tä. Korpela aloitti Superpesisuransa 2017 Oulun Lipottarissa. Joukkueessa hän on etenijä ja koppari. Korpela on 28.7.2018 mennessä pelaamassaan 48 Superpesisottelussa lyönyt seitsemän kunnaria ja 4 tavallista juoksua, tuonut 76 juoksua, sekä kerännyt 26 kärkilyöntiä.
David X. Cohen

David Samuel Cohen eli David X. Cohen (s. 1966) on yhdysvaltalainen televisiotuottaja ja -käsikirjoittaja, joka tunnetaan työstään animaatiosarjoissa "Simpsonit" ja "Futurama".
Cohen aloitti käsikirjoittajan uransa vuonna 1992 animaatiosarjassa "Beavis ja Butt-head". "Simpsoneiden" käsikirjoittajiin hän kuului 6.–10. tuotantokaudella vuosina 1994–1998 ja kirjoitti sarjaan 13 jaksoa. Hän käytti tuolloin nimeä David S. Cohen, mutta alkoi käyttää nimessään X-kirjainta erottuakseen "Courage the Cowardly Dog" -sarjan käsikirjoittajasta David Steven Cohenista. Cohen kehitti "Futurama"-sarjaa yhdessä Matt Groeningin kanssa ja toimi vuodesta 1998 sen pääkäsikirjoittajana sekä apulaistuottajana.
Westward the Course of Empire Takes Its Way

Westward the Course of Empire Takes Its Way on seinämaalaus, joka sijaitsee Yhdysvaltain kongressitalon läntisen porraskäytävän takana. Muraalin maalasi saksalais-yhdysvaltalaisen taidemaalari Emanuel Gottlieb Leutze ja se symboloi kutsumuskohtaloa.
Muraali on saanut nimensä George Berkeleyn runon ”On the Prospect of Planting Arts and Learning in America” viimeisestä säkeistöstä:
Winnie Harlow

Winnie Harlow (oik. Chantelle Brown-Young; s. 27. heinäkuuta 1994 Toronto, Ontario) on kanadalainen malli. Hän nousi julkisuuteen vuonna 2014 kilpaillessaan "Huippumalli haussa" -ohjelmassa, jossa hän sijoittui kuudenneksi. Harlow’lla todettiin nelivuotiaana pigmenttihäiriö vitiligo (valkopälvi).
Harlow on toiminut mallina muun muassa Desigualin ja Dieselin mainoksissa sekä Victoria's Secretin vuosittaisessa muotinäytöksessä.
Amerikkalaisen jalkapallon Euroopan-mestaruuskilpailut 2018

Amerikkalaisen jalkapallon Euroopan-mestaruuskilpailut 2018 pelattiin Suomessa heinä-elokuussa 2018. Kilpailuihin osallistuivat isäntamaa Suomen lisäksi Ranska, Iso-Britannia, Ruotsi, Itävalta ja Tanska. Vuoden 2018 kilpailut olivat amerikkalaisen jalkapallon 14. EM-kisat ja kilpailujen kaikki ottelut pelattiin Myyrmäen jalkapallostadionilla Vantaalla.
Maailman rankinglistalla kisoihin osallistuneista joukkueista korkeimmalle oli rankattu Ranska. Suomi sijoittui edellisissä kisoissa neljänneksi (2014). Suomi on menestynyt erinomaisesti viidellä mestaruudellaan (1985, 1993, 1995, 1997, 2000), neljällä hopeallaan (1983, 1989, 1991, 2001) sekä kahdella pronssillaan (1987 ja 2005). Miesten EM-lopputurnaus on pelattu Suomessa kahdesti aiemmin, vuosina 1987 ja 1991.
EM-lopputurnauksessa ottelut tuomittiin kahdeksan tuomarin systeemillä. Vaahteraliigassa on kaudesta 2017 alkaen tuomittu ottelut seitsemällä tuomarilla. Mukana oli myös Suomen kentillä harvemmin nähty keskituomari eli center judge. Päätuomarit turnaukseen tulivat Norjasta. Kuudessa joukkueessa pelasi yhteensä 330 pelaajaa.
Lajin Euroopan yksi kärkimaista ja hallitseva Euroopan mestari Saksa ei osallistunut kisoihin maailmanliiton IFAF:n riitojen takia. Samojen riitojen takia Italian karsintaottelut jätettiin huomioimatta. Liiton sisäisten riitojen takia näytti vielä keväällä 2018 siltä, että riitojen eri osapuolet olisivat molemmat järjestäneet omat EM-kisansa.
Karsinnat.
Euroopan mestaruuskilpailujen lopputurnaukseen oli tarkoitus järjestää kaksiosaiset karsinnat. Viime kisojen kolme parasta, Saksa, Itävalta ja Ranska saivat suoran paikan lopputurnaukseen. Saksan jäädessä pois paikka annettiin Suomelle.
Karsintojen ensimmäinen kierros käsitti kaksi turnausta. Ensimmäisen turnauksen loppuottelussa Italia voitti Serbian 17–14. Toisessa turnauksessa Iso-Britannia voitti Tšekin loppuottelussa numeroin 38–13.
Karsintojen toisella kierroksella oli tarkoitus selvittää lopputurnaukseen etenevät joukkueet. Italian ja Ison-Britannian oli määrätä kohdata viime EM-kisoissa esiintyneet Ruotsin ja Tanskan. IFAF kuitenkin ilmoitti kansainvälisen lajiliiton riitojen takia Italian karsintavoittoa ei virallisesti hyväksytty ja lopputurnauspaikat annettiin suoraan Isolle-Britannialle, Ruotsille ja Tanskalle.
Kaksi lohkoa.
Vantaan EM-kisoissa pelataan kahdessa alkulohkossa, joista joukkueet jatkavat lohkosijoituksensa mukaisesti joko loppu-, pronssi- tai sijoitusotteluun. Suomen kanssa samassa lohkossa pelaavat Iso-Britannia ja Ranska. Toisessa lohkossa pelaavat Ruotsi, Itävalta ja Tanska.
Otteluohjelma.
Sunnuntai 29.07. 
16.00:&lt;br&gt;
 40–15 (14-7) 
19.00:&lt;br&gt;
 7–28 (7-28) 
Tiistai 31.07.
16.00:&lt;br&gt;
 20–30 (14-7) 
19.00:&lt;br&gt;
 42–9 (28-6) 
Torstai 02.08.
16:00:&lt;br&gt;
 3–41 (3-13) 
19.00:&lt;br&gt;
 14–21 (7-0) 
Lauantai 04.08.
11.00: sijoitusottelu 5. sijasta:&lt;br&gt;
 33-16 (14-0) 
15.00: pronssiottelu:&lt;br&gt;
 21-35 (6-14) 
19.00: loppuottelu:&lt;br&gt;
 28-14 (7-14)
Kyokushinin naisten painoluokalliset maailmanmestaruuskilpailut

Kyokushinin naisten painoluokalliset maailmanmestaruuskilpailut ("Women's World Karate Championships") on vuosittain käytävä Kyokushin-karaten naisten maailmanmestaruuskilpailut. Sitä on järjestetty vuodesta 1996 lähtien ja se käydään kolmessa eri painoluokassa. Vuosina 1996 ja 1997 painoluokkia oli kaksi kevytsarja (-64 kg) ja raskassarja (+64 kg). Historian saatossa menestynein ottelija on ollut Anastasija Hripunova, joka on voittanut maailmanmestaruuden kymmenen kertaa. Hän on myös ainut ottelija, joka on voittanut mestaruuden kahdessa eri painoluokassa.
Etablissements Fouga et Cie

Etablissements Fouga et Cie (lyhyesti Fouga) oli ranskalainen lentokonevalmistaja, jonka perustivat Robert Castello ja Pierre Mauboussin 1930-luvulla. Yhtiö tunnettiin vuodesta 1956 lähtien nimellä Air Fouga.
Ranskalainen Potez-yhtiö osti Fougan vuonna 1958 ja muodosti Potez Air Fouga -yhtiön. Myöhemmin yhtiöstä tuli osa Aérospatiale -yhtiötä.
Airaksela

Airaksela on maaseutukylä Kuopion Karttulassa, noin 35 kilometriä Kuopion keskustasta lounaaseen. Kylän asutus on sijoittunut pääosin kylän läpi kulkevan Airakselantien läheisyyteen. Kylän nimi perustuu sukunimeen Airaksinen. Airaksisia on asunut seudulla jo 1550-luvulla (Per Aijraxen 1557). Vuonna 1660 kylän nimi esiintyi muodossa "Airaxelaby". 
Kylällä toimii vuonna 1912 perustettu urheiluseura Airakselan yritys, joka hoitaa urheilukenttää ja ylläpitää kyläläisten kokoontumispaikkana käytettyä ja juhlapaikaksi vuokrattavissa olevaa seuraintaloa. Aiemmin Airakselan asukkaita ovat palvelleet muun muassa Savon radan Airakselan asema, Airakselan koulu ja kyläkauppa. Savon radan tasoristeys Airakselasta poistui vuonna 2007. Radan ylittävä Airakselantien ylikulkusilta vihittiin käyttöön 24. lokakuuta 2007. Autoja romuttavalta Kuusakosken Airakselan toimipisteeltä (Romulantie 75) johtaa pistoraide Savon radalle hieman ylikulkusillan eteläpuolella.
Iso-Laukaan järven länsipuolella sijaitsevalla Laukaanvuoren huipulla (Pirunvuorella) on näköalatorni ja sen lähistöllä Pirunpesäksi kutsuttu luola. Pirunvuorella on ollut myös hyppyrimäki. Airakselan hyppyrimäki tunnettiin aikanaan eräänä Suomen suurimmista. 1950-luvulla mäestä hypättiin 70 metriä. Mäkiennätys oli Lauri Pietikäisen nimissä.
Airakselantien varrella (Airakselantie 714) on vuonna 1948 pystytetty sukumuistomerkki ja samaan aikaan istutettu muistokuusi. Airaksisten suku on lähtöisin Airakselan kylältä.
Santeri Koivisto

Santeri Koivisto on suomalainen notkeusakrobaatti ja vogue-tanssija. Kurikasta kotoisin oleva Koivisto aloitti yhdeksänvuotiaana tanssi- ja sirkusharrastuksen Eira Nevanpään johdolla ja nousi tunnettuuteen 14-vuotiaana notkeusakrobaattina "Talent Suomi" -kykyjenetsintäohjelman ensimmäisellä tuotantokaudella vuonna 2007. Hän kävi ilmaisutaidon lukion Tampereella, jossa hän opiskeli myös sirkusalaa Sorin Sirkuksessa ja jatkoi sitten opintojaan Brysselin sirkuskorkeakoulussa ("École Supérieure des Arts du Cirque"). Hän on opiskellut myös muun muassa Marco Bjurströmin StepUp-tanssikoulussa.
Koivisto on voittanut useita kansainvälisiä tanssikilpailuja, muun muassa Pariisissa järjestettävän Voguing Ball -kisan. Hän on esiintynyt muun muassa Las Vegasissa ja Los Angelesissa ja myös opettanut akrobatiaa ja tanssia Brasiliassa ja Meksikossa.
Vuonna 2018 Koivisto ja nelinkertainen tankotanssin maailmanmestari Oona Kivelä tekivät yhdessä kiertueen Eurooppaan, Uuteen-Seelantiin ja Etelä-Amerikkaan.
Juha Toikka

Juha Toikka (s. 1988) on suomalainen pesäpalloilija, joka edustaa Superpesiksessä pelaavaa Haminan Palloilijoissa, joka on myös hänen kasvattajaseuransa, Toikka on pelannut Haninan joukkueessa eri sarjatasoilla vuodesta 2004 saakka. Haminan noustua Superpesikseen vuonna 2018 alkoi Toikan ura Superpesiksessä. 29.7.2018 mennessä Toikka on pelannut Superpesiksessä 21 ottelua, joissa on lyönyt kaksi kunnaria ja kaksitoista tavallista juoksua, tuonut 14 juoksua ja kerännyt 134 kärkilyöntiä.
Jyri Toikka

Jyri Toikka (s. 1988) on suomalainen pesäpalloilija, joka edustaa Superpesiksessä pelaavaa Haminan Palloilijoissa, joka on myös hänen kasvattajaseuransa, Toikka on pelannut Haninan joukkueessa eri sarjatasoilla vuodesta 2004 saakka. Haminan noustua Superpesikseen vuonna 2018 alkoi Toikan ura Superpesiksessä. 29.7.2018 mennessä Toikka on pelannut Superpesiksessä 23 ottelua, joissa on lyönyt yhden kunnarin ja yhdeksän tavallista juoksua, tuonut 12 juoksua ja kerännyt 59 kärkilyöntiä.
Reino Husso

Reino Oiva Edward Husso (22. marraskuuta 1899 Tampere – 26. tammikuuta 1984 Helsinki) työskenteli pitkään Akateemisen kirjakaupan johtajana.
Reino Husson vanhemmat olivat teknikko David Edward Husso ja Hulda Helena Olenius. Hänen toinen puolisonsa vuodesta 1947 oli Ellen Margrethe Lund. Husso suoritti kuusi luokkaa oppikoulua ja opiskeli Tampereen teknillisessä oppilaitoksessa vuosina 1916 ja 1917. Hän työskenteli ennen Akateemisen kirjakaupan uraansa 1920-luvulla toimistotehtävissä, kirjakaupan konttoripäälliköksi hän tuli 1930 ja apulaisjohtajaksi 1936. Hän oli "Kirjakauppias"-lehden päätoimittaja 1942–1944 ja "Suomen Kirjakauppalehden" toimittaja 1945–1946 ja päätoimittaja vuodesta 1947. Hussolla oli myös useita alansa luottamustoimia. Hänet nimitettiin Akateemisen kirjakaupan johtajaksi vuonna 1952, eläkkeelle hän jäi 1966. Husso sai talousneuvoksen arvon vuonna 1968.
Ville Väliaho

Ville Väliaho (s. 7. joulukuuta 1996 Kankaanpää) on suomalainen pesäpalloilija, joka edustaa Kempeleen Kiriä. Hän pelaa joukkueensa lukkarina.
Väliaho teki debyyttinsä Superpesiksessä kaudella 2013 kasvattajaseuransa Kankaanpään Mailan riveissä. Kankaanpäässä Väliaho pelasi kauden 2015 loppuun saakka, minkä jälkeen hän siirtyi vuodeksi Ulvilan Pesä-Veikkoihin pelaamaan Ykköspesistä. Väliaho palasi Superpesikseen vuonna 2017, kun hän siirtyi Alajärven Ankkureihin. Syksyllä 2018 Väliaho teki Sotkamon Jymyn kanssa yksivuotisen sopimuksen, jota jatkettiin kahdella vuodella heinäkuussa 2019. Sopimus kuitenkin purettiin kauden 2020 päätteeksi Väliahon pudottua pelaavan kokoonpanon ulkopuolelle. Sotkamosta Väliaho siirtyi Joensuun Mailaan, jossa hän jatkaa kauteen 2024 saakka.
Väliaho on pelannut 170 Superpesiksen runkosarjaottelua. Näissä otteluissa hän on lyönyt 1+33 juoksua ja tuonut 4 juoksua. Uransa ensimmäisen kunniajuoksun Väliaho on lyönyt Vimpelin Saarikentällä elokuussa 2021. 
Väliaho on saavuttanut kolme mitalia: SM-kultaa kaudella 2020 Sotkamon Jymyssä, SM-hopeaa kaudella 2019 Sotkamon Jymyssä ja SM-pronssia kaudella 2022 Joensuun Mailassa.
August Huttunen

August Huttunen (14. huhtikuuta 1890 Karttula – 1. tammikuuta 1952 Pulkkila) toimi puolustusvoimien ylikapellimestarina 1944-1951.
August Huttusen vanhemmat olivat maanviljelijä Petter Huttunen ja Maria Henrika Huuskonen. Hänen toinen puolisonsa vuodesta 1932 oli proviisori Lempi Amalia Nurminen. Huttunen kävi Helsingin kirkkomusiikkiopiston 1910 ja Helsingin musiikkiopiston 1911, laulunopettajan tutkinnon hän suoritti 1928. Huttunen toimi urkurina Nilsiässä 1913–1919, Hämeen rakuunarykmentin kapellimestari hän oli 1919–1922, Ratsuväkiprikaatin 1921–1938 ja Karjalan kaartin rykmentin 1938–1944. Puolustusvoimien ylikapellimestari hänestä tuli 1944. Huttunen johti myös useita kuoroja ja orkesteita ja toimi laulunopettajana Lappeenrannan yhteislyseossa 1921–1938. "Etelä-Savon" musiikkiarvostelija hän oli 1921–1938, "Karjalan Suunnan" 1938–1939 ja "Kalevan" 1940–1944. Huttunen sävelsi sotilassoittokunnalle, orkesterille ja sekakuorolle sekä sovitti useita satoja sävellyksiä sotilasorkesterille. Reservin vänrikki Huttunen (1918) ylennettiin musiikkiluutnantiksi 1921, musiikkikapteeniksi 1938 musiikkimajuriksi 1942 ja musiikkieverstiluutnantiksi 1951.
Puolustusvoimien ylikapellimestarin tehtävästä Huttunen erosi 1951.
Jelena Gulko

Jelena Gulko (, s. 1989) on venäläinen karateka. Hän on Kyokushinin kaksinkertainen maailman- ja Euroopan-mestari.
Kilpaura.
Gulko saavutti ensimmäisen kerran menestystä 2007 EM-kilpailuissa Kreikassa, jossa hän voitti pronssia Maria Rasia vastaan käydyn ottelun päätteeksi.
2009 Gulko saavutti Itävallan kevytsarjan mestaruuden voitettuaan loppuottelussa Jana Korinkovan.
2012 Gulko saavutti ensimmäisen kerran EM-hopeaa hävittyään loppuottelussa Agata Zjawinskalle.
2014 Gulko voitti ensimmäisen Euroopan-mestaruutensa Bulgariassa. Hän voitti loppuottelussa Agnieszka Winekin.
Tarikh al-Sudan

Tarikh al-Sudan (”Sudanin kronikka”) on yksi tärkeimmistä keskiaikaisen Länsi-Sudanin historian lähteistä. Arabiankielisen teoksen on laatinut timbuktulainen oppinut Abd al-Sadi 1600-luvun puolivälissä.
Teos käsittelee etupäässä Songhaivaltakunnan historiaa 1400-luvun puolivälistä vuoden 1591 marokkolaisvalloitukseen saakka sekä sen jälkeistä Timbuktun armavaltiota vuoteen 1655. Se sisältää myös lyhyet kuvaukset aikaisemmista songhaidynastioista, Malin valtakunnasta ja tuaregeista sekä Timbuktun ja Djennén oppineiden ja pyhimysten elämäkertoja.
Al-Sadi mainitsee teoksessaan vain muutamia lähteitä. Kertomus 1600-luvun tapahtumista perustuu etupäässä hänen omiin tietoihinsa, joiden tukena ovat muistiinpanot ja armahallinnon asiakirjat. Tekijä siteeraa Ibn Battutaa, tuntemattoman tekijän "al-Hulal al-mawšiyaa" sekä Ahmad Baban timbuktulaisten oppineiden elämäkertakokoelmaa "Kifayat al-muhtajia". Pitkä 35. luku on paikoin suoraan omaelämäkerrallinen.
Arabitaustaisen tekijän äidinkieli lienee ollut songhai. Kielellisistä puutteistaan huolimatta hänen tyylinsä on suoraviivainen ja vailla retorista liioittelua. Al-Sadi näkee tapahtumat oppineen muslimipapiston silmin, mikä heijastuu kielteisenä suhtautumisena songhaihallitsija Sunni Aliin ja ylistävänä kuvauksena Askia Muhammadista. Kronikkaa keventävät suulliseen kertomaperinteeseen perustuvat anekdootit ja dramatisoinnit.
"Tarikh al-Sudanista" on säilynyt useita kopioita ja se on tunnettu Euroopassa jo Heinrich Barthin tutkimusretkistä lähtien. Octave Houdas julkaisi kolmeen kopioon perustuvan ranskannoksen vuonna 1900. John Hunwickin tekemä teoksen alkuosan englanninnos ilmestyi ensimmäisen kerran vuonna 1999.
Toinen tärkeä Länsi-Sudanin historian lähde on 1500-luvun loppuun päättyvä "Tarikh al-fattaš".
Chuck Mangione

Charles Frank ”Chuck” Mangione [mændʒiˈoʊni] (29. marraskuuta 1940 Rochester, New York – 22. heinäkuuta 2025) oli yhdysvaltalainen flyygelitorven soittaja, trumpetisti ja jazzsäveltäjä, joka nousi 1970-luvulla kuuluisuuteen popvaikutteisella smooth jazz -musiikillaan ja jazzalbumeiksi poikkeuksellisen hyvin myyvillä levyillään. Hänet palkittiin kahdesti Grammy-palkinnolla.
Trumpetisti Dizzy Gillespie oli Mangionen lapsuuden perhetuttava, ja isä innosti lapsiaan jazzmusiikin pariin. Isoveljestä Gap Mangionesta tuli kosketinsoittaja, kun taas Chuck Mangione valitsi trumpetin ja opiskeli kotikaupunkinsa Rochesterin Eastman-musiikkikoulussa. Opiskeluaikoina pojilla oli yhteinen bebop-kvintetti nimeltä The Jazz Brothers, joka teki myös levyjä Jazzland-merkille. Siinä Chuck Mangione soitti Gillespieltä lahjaksi saamaansa ylöspäin käännettyä trumpettia. 1960-luvun puolestavälistä alkaen Chuck Mangione soitti Maynard Fergusonin ja Woody Hermanin big bandeissä sekä Art Blakeyn Jazz Messengers -yhtyeessä, jossa hänen paikallaan olivat aiemmin soittaneet Clifford Brown, Kenny Dorham, Lee Morgan ja Freddie Hubbard. Vuonna 1968 Mangione perusti oman kvartetin, jossa hän keskittyi trumpetin sijasta pehmeä-ääniseen flyygelitorveen. Kvartetin levytysten ohella Mangione teki levyjä suuremmilla studiokokoonpanoilla, joihin kuului myös laulusolisteja kuten Esther Satterfield. Vuonna 1977 Mangione levytti suurimman hittinsä ”Feels So Good” yhdessä kitaristi Grant Geissmanin kanssa. Muita Mangionen tunnetuimpia kappaleita ovat ”Hill Where the Lord Hides,” ”Land of Make Believe” ja ”Chase the Clouds Away”.
1980-luvulle tultaessa Mangionen suurin suosio hiipui, mutta hän levytti Columbia Recordsille albumit "Love Notes, Journey To A Rainbow, Disguise" ja "Save Tonight For Me". Lake Placidin talviolympialaisten päätösjuhlassa hän esitti kappaleensa ”Give It All You Go”, ja neljä vuotta aiemmin Montrealin kesäolympialaisten yhteydessä oli käytetty hänen kappalettaan ”Chase the Clouds Away”.
Vuonna 1989 Mangione julkaisi kaksi livealbumia. Levyllä "The Boys From Rochester" soittivat Rochesterista kotoisin olevat tunnetut muusikot: rumpali Steve Gadd, Chuckin kosketinsoittajaveli Gap Mangione, saksofonisti Joe Romano ja basisti Frank Pullara. Toinen livejulkaisu oli "Chuck Mangione Live at the Village Gate". Näiden jälkeen Chuck Mangione lopetti soittamisen useiksi vuosiksi, kunnes sai uuden kipinän oppi-isänsä Dizzy Gillespien kuoleman 1993 jälkeen. Vuonna 1997 teki comeback-kiertueen 1970-luvun kokoonpanonsa kanssa. Vuonna 2009 kaksi Mangionen yhtyeen jäsentä, saksofonisti Gerry Niewood ja kitaristi Coleman Mellett, saivat surmansa lento-onnettomuudessa New Yorkin Buffalossa.
Mangione teki myös elokuvamusiikkia. Vuonna 1978 hän oli ehdolla Parhaan musiikin Golden Globe -palkintoon musiikistaan elokuvaan "Sanchezin perilliset". Sen soundtrack-albumista hän sai myös uransa toisen Grammyn; ensimmäinen tuli vuoden 1976 albumista "Bellavia". 2000-vuosikymmenellä Chuck Mangione esiintyi omalla äänellään piirroshahmona animaatiosarjassa "Kukkulan kuningas".
Chuck Mangione vieraili kvartetteineen Pori Jazz -festivaaleilla 1974.
Kane Tanaka

Kane Tanaka (; 2. tammikuuta 1903 – 19. huhtikuuta 2022) oli pitkäikäinen japanilainen nainen. Hän oli kuollessaan 119-vuotiaana maailman vanhin todennettu elossa ollut henkilö. Hänestä tuli maailman vanhin elossa ollut japanilaisen Chiyo Miyakon kuoltua 22. heinäkuuta 2018. Tanaka on vanhimmaksi elänyt todennettu japanilainen ja toiseksi vanhin todennettu henkilö koskaan.
Tanaka asui viimeiset vuotensa hoitokodissa Fukuokassa. Hänen terveytensä oli silti edelleen verrattain hyvä. Tanaka harrasti lautapelejä sekä kävelylenkkejä hoitokodin käytävillä. Pitkän ikänsä salaisuudeksi hän kertoi perheensä, unen ja toiveikkaan elämänasenteen.
Kane Tanakasta tuli 19. syyskuuta 2020 todistetusti vanhimmaksi koskaan elänyt japanilainen ja aasialainen ja kaikkien aikojen kolmanneksi vanhimmaksi elänyt ihminen hänen ylitettyä vuonna 2018 kuolleen japanilaisnaisen Nabi Tajiman saavuttaman iän. Tanaka täytti 119 vuotta 2. tammikuuta 2022. Tanaka ylitti 10. huhtikuuta 2022 vuonna 1999 kuolleen Sarah Knaussin iän, tullen todistetusti maailman toiseksi vanhimmaksi eläneeksi ihmiseksi. Kane Tanaka kuoli 19. huhtikuuta 2022 119 vuoden ja 107 päivän iässä. Hän oli tiettävästi ensimmäinen japanilainen ja aasialainen sekä kolmas vahvistettu henkilö maailmassa, joka on saavuttanut 119 vuoden iän.
Carolina Beach

Carolina Beach on kaupunki Pohjois-Carolinan osavaltiossa, Yhdysvalloissa. Sen väkiluku oli vuoden väestönlaskennassa 5 706. Carolina Beach kuuluu New Hanoverin piirikuntaan.
Secchilevy

Secchilevy, joka voidaan kirjoittaa myös secchi-levy, tai erilaisesta toteutuksesta johtuen myös valkolevy, on hydrologiassa luonnonveden sameutta ilmaisema halpa ja helppokäyttöinen mittaväline. Se on nimetty Angelo Secchin (1818 – 1878), joka suoritti enimmäisenä hydrologisia tutkimuksia Välimeressä vuonna 1865 mukaan. Nykyään sillä pyritään nopealla tavalla määrittämään, kuinka syvällä vedessä plankton kykenee vielä yhteyttämään.
Rakenne.
Levy voi olla minkä muotoinen hyvänsä, mutta se tulisi maalata valkoiseksi, jotta se heijastaisi pinnalta veteen tulevaa valoa takaisin mahdollisimman tehokkaasti. Levyn pintaan maalataan usein myös mustia kuvioita, mutta se ei ole välttämätöntä. Levyt ovat yleensä pyöreitä ja halkaisijaltaan 20–30 senttimetriä. Niiden keskikohtaan kiinnitetään nauru tai mittanauha, jolla levy riippuu vaakatasossa. Kun levy lasketaan veteen, voidaan kastuvan narun pituudesta tai mittanauhan avulla määrittää syvyys, missä levy on silloin.
Mittaaminen.
Yleensä mittaus suoritetaan niin, että levy päästetään aurinkoisena päivänä veteen niin syvälle, että se katoaa näkyvistä. Sitten levyä nostetaan ylemmäksi, kunnes se alkaa taas näkyä. Laskemalla ja nostamalla löytyy syvyys, jossa levy juuri ja juuri erottuu pinnalta katsoen. Kyseistä syvyyttä kutsutaan näkösyvyydeksi ja sen avulla voi karkealla tavalla arvioida veden sameutta.
Vélez-Málaga

Vélez-Málaga on kunta Málagan maakunnassa Espanjassa. Vélez-Málagan väkiluku oli 79 878 vuonna 2017.
Vélez-Málaga on ympäröivän maanviljelysseudun keskus. Alueella tuotetaan muun muassa oliiveja, avokadoja, kiinanjujuboja, kakeja (persimoneja), manteleita ja viinirypäleitä ("muscat"). Seutu on Espanjan tärkeimpiä subtrooppisten hedelmien, kuten avokadojen, tuottaja.
Foinikialaiset saapuivat seudulle 800-luvulla eaa. Roomalaiskaudella paikka tunnettiin nimellä "Maenoba". Maurilaiskaudella sen nimenä oli "Ballix-Malaca". 1200–1400-luvuilla se oli Nasridien dynastian tärkeimpiä medinoja. Vuonna 1487 kristitty kuningas Ferdinand valloitti kaupungin maurilaisilta.
Linnoitus on peräisin maurilaisajalta 900-luvulta. Santa María la Mayor -kirkko on 1400-luvulta.
Daniel Lindh

Daniel Lindh (3. syyskuuta 1796 Virolahti – 26. lokakuuta 1876 Porvoo) oli suomalainen tuomiorovasti, lääkäri, lehtori ja Tammikuun valiokunnan jäsen.
Lindhin vanhemmat olivat Virolahden suntio Salomon Lindh (k. 1852) ja Elisabet Mattsdotter. Hän kävi Haminan piirikoulua ja Viipurin ja Porvoon lukioita ja pääsi ylioppilaaksi Turussa 1818. Lindh valmistui Turun akatemiasta filosofian kandidaatiksi 1822, filosofian maisteriksi 1823, lääketieteen kandidaatiksi 1825, lääketieteen lisensiaatiksi 1826 ja lääketieteen tohtoriksi 1832. Hänet vihittiin papiksi Porvoon hiippakunnassa 1840. Lindhistä tuli riemumaisteri 1873, kun oli kulunut 50 vuotta maisterin tutkinnon suorittamisesta.
Lindh oli Porvoon lukion filosofian ja luonnonhistorian lehtorina 1827–1852 ja samalla palkkapitäjänsä Lapinjärven kirkkoherrana vuodesta 1843. Hän sai rovastin arvon 1843 ja hänestä tuli Porvoon tuomiorovasti 1852. Lindh oli Tammikuun valiokunnan jäsenenä 1862.
Lindh osti 1850-luvulla Porvoon saaristossa Vessön saaressa sijainneen Stor-Kroksnäsin kartanon. Naapuritilalla kesiään viettänyt Lindhin ystävä ja opettajakollega Johan Ludvig Runeberg oli usein vieraana kartanossa. Lindh myi vuonna 1852 Runebergille Porvoossa Aleksanterinkadun ja Runeberginkadun kulmassa sijainneen kaupunkitalonsa kun hän muutti perheineen Porvoon pappilaan saatuaan nimityksen tuomiorovastiksi. 
Daniel Lindh oli naimisissa vuodesta 1837–1860 Anna Charlotta Boijen (k. 1860) kanssa. Heidän lapsiaan olivat porvoolainen oikeusraatimies Anders Teodor Lindh (1833–1904), Porvoon lukion lehtori Daniel August Lindh (1835–1864) ja Porvoon kaupunginlääkäri Albert Lindh (1848–1900).
Metsävaraani

Metsävaraani ("Varanus prasinus") on varaanien heimoon kuuluva liskolaji. Se on sopeutunut hyvin elämään puissa.
Ulkonäkö ja koko.
Metsävaraani vaihtelee väriltään tumman jadenvihreästä limenvihreään. Ruumista ja häntää pitkin kulkee ohuita, mustia poikittaisjuovia. Metsävaraanilla on kiipeilemisessä apunaan tarttumahäntä ja pitkät kynnet, joilla se pitää kiinni oksista. Ohuet oksat kannattavat sitä sen kevyen, hoikan ruumiin ansiosta ja sen väri saa sen sulautumaan puiden sekaan. Lisko kasvaa 75–100 senttiä pitkäksi. Sen häntä on noin kaksi kertaa sen ruumiin pituinen.
Levinneisyys ja elinympäristö.
Metsävaraania tavataan yleisenä Uudessa-Guineassa saaren vuoristoseutuja lukuun ottamatta. Lisäksi sitä esiintyy ympäröivillä saarilla. Se elää monsuuni- sade- ja palmumetsissä, mangrovesoilla, laguuneilla ja kaakaoviljelmillä.
Elintavat.
Metsävaraani pakenee uhattuna kasvillisuuden läpi ja saattaa nurkkaan ajettuna purra. Se on yksi harvoista sosiaalisista varaaneista. Metsävaraani elää pienissä ryhmissä, jotka koostuvat johtavasta koiraasta, useista naaraista sekä alempiarvoisista koiraista ja poikasista. Lisko voi saavuttaa vankeudessa 15 vuoden iän.
Lisääntyminen.
Naaras munii yleensä 3–7 munan pesueen. Se laskee munat puissa elävien termiittien pesässä tai karikkeessa sijaitsevaan koloon. Termiitit pitävät pesän lämpötilan sopivana, ja keko suojaa munia pedoilta. Munat kuoriutuvat 164–165 päivän ikäisinä. Poikaset kasvavat nopeasti. Kolmen ensimmäisen kuukautensa aikana niiden paino nelinkertaistuu ja niiden pituus lisääntyy 150–200 prosenttilla. Molemmat sukupuolet saavuttavat sukukypsyyden kahden vuoden ikäisenä.
Ravinto.
Metsävaraani käyttää ravinnokseen pääasiassa niveljalkaisia, kuten suuria, puissa eläviä hyönteisiä sekä taskurapuja, mutta myös pieniä selkärankaisia, kuten sammakoita, gekkoja ja muita liskoja, pieniä lintuja ja nisäkkäitä, sekä munia.
Sävträsk FBK

Sävträsk FBK on Itä-Uudenmaan pelastuslaitoksen sopimuspalokunta. Se on perustettu 1892. Sen tunnus on IU74. Sitä ylläpitää 15. toukokuuta 1953 rekisteröity yhdistys Sävträsk Frivilliga Brandkår r.f.
Sävträsk FBK:lla on uudehko paloasema Liljendalin kirkonkylän eteläpuolella Sävträskissä. Se voi hyödyntää sammuttamisessa myös entisiä sopimuspalokuntia Malmgård FBK:ta, jonka toimipiste on Loviisan Liljendalin Malmgårdissa, ja Grevnäs-Mickelspiltom FBK:ta, jonka toimipiste on Loviisan Liljendalin Mickelspiltumissa.
Felix Sandman

Karl "Felix" Wilhelm Sandman (s. 25. lokakuuta 1998 Värmdö) on ruotsalainen laulaja, joka tunnetaan parhaiten poikabändistä FO&amp;O sekä osallistumisesta Melodifestivalen-laulukilpailuun vuosina 2017, 2018 ja 2020. Hän myös näytteli ruotsalaisessa Netflix-sarjassa "Quicksand - Suurin kaikista" toista päärooleista, Sebastian Fagermania.
Uusi päivä – 9. esityskausi (syksy 2018)

Uusi päivä -draamasarjan yhdeksäs kausi esitettiin Yle TV2-kanavalla alkaen elokuussa 2018 ja päättyen joulukuussa 2018.
Tuomas Aho (salibandyn pelaaja)

Tuomas Aho (s. 11. huhtikuuta 1994) on suomalainen salibandynpelaaja, joka edustaa Tampereen Kooveeta. Aho on uransa aikana edustanut myös Sveitsin NLA-liigassa pelaavaa Chur Unihockey -joukkuetta.
María Zambrano

María Zambrano Alarcón (22. huhtikuuta 1904 Vélez-Málaga, Espanja – 6. helmikuuta 1991 Madrid, Espanja) oli espanjalainen esseisti ja filosofi.
Toisinajattelijana Zambrano vastusti Espanjan sisällissotaa kenraali Francon aikana ja vietti siitä syystä suuren osan elämästään maanpaossa ulkomailla: Ranskassa, Kuubassa, Meksikossa, Puerto Ricossa, Sveitsissä ja Italiassa. Hän palasi Espanjaan 1984 ja kuoli Madridissa 1991.
Maanpakolaisuudesta tuli väistämätön osa Zambranon ajattelua. Maanpaossa eläminen antoi näkökulman, jossa henkilökohtainen yhdistyi poliittiseen ja siten yksityinen sosiaalis-poliittiseen. Zambranon feministiset kirjoitukset filosofiasta, politiikasta ja kollektiivista tarjoavat syviä oivalluksia poliittisen kuohunnan merkittävästä aikakaudesta. Zambrano oli aikakautensa huomattavimpia ajattelijoita.
María Zambrano opiskeli vuosina 1924–1927 filosofiaa Madridissa Jose Ortega y Gassetin, Xavier Zubirin, Manuel García Morenten ja Julián Besteiron oppilaana. Hän osallistui opiskelijaliikkeeseen ja teki yhteistyötä sanomalehtien kanssa. Vuodesta 1931 alkaen hän oli metafysiikan apulaisprofessori Universidad Central de Madridissa. Hän tutustui muun muassa Emilio Pradosiin, Jorge Guilléniin, Luis Gernudaan ja Miguel Hernándeziin, jotka olivat Ryhmä 27:ssä. Kun sisällissota syttyi, hän muutti Valenciaan ja Barcelonaan.
Vuonna 1939 hän joutui lähtemään maanpakoon. Hän asui Pariisissa, New Yorkissa, Havannassa ja Meksikossa, jossa hän alkoi opettaa filosofiaa yliopistossa (Universidad de San Nicolás de Hidalgo) Moreliassa. Hän tapasi Octavio Pazin ja Léon Felipen ja julkaisi teokset "Pensamiento y poesía en la vida española" ja "Filosofía y poesía". Hän vietti ajanjakson Puerto Ricossa, josta hän matkusti Pariisiin vuonna 1946. Pariisissa hän tapasi Albert Camus'n ja René Charin.
Vuosina 1948–1953 hän asui Havannassa ja sitten Roomassa, jossa hän kirjoitti teokset "El hombre y lo divino", "Los sueños y el tiempo" ja "Persona y democracia". Italiassa hän solmi ystävyyssuhteet Elena Crocen ja Victoria Guerrinin kanssa sekä maanpaossa asuvien espanjalaisten Ramón Gayan, Rafael Albertin ja Jorge Guillénin kanssa. Vuonna 1964 hän muutti Ranskaan. 
Myöhäisvuosien teokset "Claros del bosque" (1977) ja "De la Aurora" (1986) ovat mystiikan sävyttämät.
Zambranolle myönnettiin Asturian ruhtinattaren palkinto vuonna 1981 ja ensimmäisenä naisena Miguel de Cervantes -palkinto vuonna 1988. Hän oli Málagan yliopiston kunniatohtori.
Ahmad Baba

Ahmad Baba eli Abu al-Abbas Ahmad ibn Ahmad al-Takruri al-Massufi (26. lokakuuta 1556 Timbuktu – 22. huhtikuuta 1627 Timbuktu) oli länsisudanilainen lainoppinut ja elämäkerturi.
Ahmad Baba kuului Akitin berberisukuun, jonka jäsenet olivat toimineet Timbuktussa muslimipappeina ja tuomareina. Kun Marokon sulttaani Ahmad al-Mansur valloitti songhaivaltakunnan, Ahmad Baba ja joukko hänen virkaveljiään kieltäytyi tunnustamasta sulttaanin hallitusvaltaa. Heidät vangittiin vuonna 1594 ja vietiin kahlittuina Marokkoon. Ahmad Baba vapautettiin vuonna 1596, mutta hän joutui jäämään Marrakechiin, jossa hänestä tuli kuuluisa lainoppinut. Ahmad al-Mansurin kuoltua vuonna 1607 hänen seuraajansa Mawlay Zaydan salli Ahmad Baban ja muiden karkotettujen palata Timbuktuun. Ennen kuolemaansa Ahmad teki pyhiinvaellusmatkan Mekkaan.
Ahmad Baba on kirjoittanut noin viisikymmentä teosta, jotka käsittelevät islamilaista lakia, kielioppia ja muita aiheita. Hänen pääteoksensa on Ibn Farhunin laatiman lainoppineiden elämäkerraston täydennysosa, joka valmistui Marrakechissa vuonna 1596. Myöhemmin hän laati siitä lyhennetyn version, jonka nimenä on "Kifayat al-muhtadj li-marifat ma laysa fil-dibadj". Ahmad Baban teos on tärkeä Maghrebin alueen henkilöbibliografinen lähde, ja hänen osittain säilyneestä kirjastostaan on julkaistu Espanjaa koskevaa lähdeaineistoa.
Oppineen mukaan on nimetty vuonna 1973 avattu Ahmed Baban instituutti, jonka tehtävänä on Afrikan historiaa koskevien kirjallisten lähteiden kerääminen, konservointi ja tutkimus.
Teemu Nurmio

Teemu Nurmio (s. 3. elokuuta 1995 Jokioinen) on suomalainen pesäpalloilija, joka edustaa Superpesis-joukkue Hyvinkään Tahkoa. Aiemmin hän on edustanut Kouvolan Pallonlyöjiä ja Imatran Pallo-Veikkoja ja hänen kasvattajaseura on Jokioisten Koetus. Pelatessaan Imatran Pallo-Veikkojen joukkueessa Nurmio pelasi ulkona kopparin paikalla ja sisällä kärkietenijän roolissa.
Kauden 2020 loppuun mennessä pelaamissaan 222 Superpesiksen runkosarjaottelussa Nurmio on lyönyt 10 kunnaria ja 20 tavallista juoksua, tuonut 256 juoksua ja kerännyt 782 kärkilyöntiä. 36 pudotuspeliottelussa Nurmio on lyönyt 1+1 ja tuonut 35 juoksua sekä kerännyt 93 kärkilyöntiä.
Teemu Nurmio oli kaudella 2023 superpesiksen kärkilyöntitilaston voittaja 179 kärkilyönnillä, jotka hän löi 78,85 prosentin teholla sekä tuoduissa juoksuissa hän oli toinen 48 juoksulla.
Nurmio voitti kaudella 2018 SM-hopeaa Kouvolan Pallonlyöjien riveissä.
Muuta.
Teemu Nurmion pallon tavoittelu, joka päätyi Vimpelin Saarikentällä jokeen, sai kansainvälistäkin huomiota heinäkuussa 2022.
Itä-Uudenmaan pelastusalue

Itä-Uudenmaan pelastusalue käsittää entisen Itä-Uudenmaan maakunnan alueen. 
Suuronnettomuusriskejä.
Ydinonnettomuus Loviisassa.
Itä-Uudenmaan pelastusalueella on Loviisan ydinvoimalaitos. Sosiaali- ja terveysministeriön säteilyturvakeskusta varten on Itä-Uudenmaan pelastuslaitos varautunut kenttämittaamaan kahdenkymmenen kilometrin säteellä ydinsäteilyä Porvoon kaupungin Itä-Uudenmaan pelastuslaitoksen ja Kotkan kaupungin Kymenlaakson pelastuslaitoksen sopimuspalokuntien kenttämittauspartioin. 
Loviisan kaupunki valmistautuu evakuoimaan väestöä. Säteilyä liikaa saaneita voidaan hoitaa sairaaloissa Kouvolassa, Porvoossa ja Lahdessa. 
Öljyonnettomuus Suomenlahdella.
Itä-Uudenmaan pelastusalueen eteläpuolella on runsaasti öljytankkeriliikennettä Venäjän öljynvientiin liittyen. Kansainvälisillä merialueilla oleva öljy Suomenlahdella kuuluu öljyntorjunnallisesti valtiolle, kun taas kansallisilla vesialueilla se kuuluu kuntarajojen mukaan sen alueen pelastuslaitokselle, jonka alueella kunta on. Kansainvälistä merialuetta varten on Suomen ympäristöministeriöllä öljuntorjunta-alus Halli, jota hoitaa Suomen merivoimien rannikkolaivasto, sen 8. huoltolaivue.
Itä-Uudenmaan pelastuslaitoksen sopimuspalokunnista öljyntorjuntaan merellä ovat valmiita tukemaan maalla Borgå FBK (Porvoon VPK), Hindhår FBK (Hinthaaran VPK) ja Hamarin VPK sekä rannikolla merellä Tolkis FBK, Pellinge FBK, Valkon VPK, Isnäs FBK, Sarvsalö FBK, (Kabböle FBK), Gumbo FBK ja Skärgårdens FBK. 
Toistaiseksi ei suuria öljyvuotoja ole uhannut Suomen rannikkoa Suomenlahdella. Virossa maaliskuussa 2006 vuoti öljytankkeri Runner-4:stä öljyä Suomenlahdeen Viron rannikolla.
Hispano Aviación HA-1112

Hispano Aviación HA-1112 Buchon oli Hispano Aviaciónin valmistama hävittäjälentokone, joka perustui lisensoituun Messerschmitt Bf 109 -lentokoneeseen. Merkittävä ero koneiden välillä on moottori: Buchonissa moottori on Rolls-Royce Merlin 500-45 kun taas Messerschmitt käytti Daimler-Benz 605A-1 moottoria.
Buchonia on käytetty Messerschmittin sijaan elokuvissa kuten vuoden 1969 "Taistelu Englannista" sekä vuoden 2017 "Dunkirk".
Sanchezin perilliset

Sanchezin perilliset ("The Children of Sanchez") on Hall Bartlettin tuottama ja ohjaama yhdysvaltalais-meksikolainen draamaelokuva vuodelta 1978. Italialaisen neorealismin tärkeän hahmon Cesare Zavattinin yhdessä Bartlettin kanssa käsikirjoittama elokuva perustuu antropologi Oscar Lewisin romaaniin "Sanchezin lapset" (suom. Pentti Saarikoski, WSOY 1975).
Juoni.
Meksikon pääkaupungin köyhälistökortteleissa leskeksi jääneen työmiehen tytär Consuela (Lupita Ferrer) tahtoo muutosta naisten asemaan niin kotona kuin työpaikallaankin, mutta jääräpäinen ja vanhanaikainen isä Jesus (Anthony Quinn) panee vastaan. Hänestä työläisten on parempi pitää suunsa kiinni. Vähitellen tytär saa kuitenkin isän päätä kääntymään.
Vastaanotto.
Elokuvan ensi-illassa Washingtonin MacArthur-teatterissa oli läsnä Yhdysvaltojen silloinen presidentti Jimmy Carter puolisoineen, ja tilaisuuden tuotto ohjattiin meksikolaisten maahanmuuttajien auttamiseen.
"Helsingin Sanomien" Mikael Fräntin mukaan isää näyttelevä Anthony Quinn on elokuvan voimahahmo ja mestarikuvaaja Gabriel Figueroa hoitaa tehtävänsä hyvin, mutta elokuva muodostuu liikaa erillisistä episodeista eikä Chuck Mangionen populaari jazz oikein tue tarinaa.
Mangione sai musiikistaan Grammy-palkinnon ja Golden Globe -ehdokkuuden. Elokuva osallistui Moskovan elokuvajuhlien kilpailusarjaan.
Mikael Penninkangas

Mikael Penninkangas (s. 11. elokuuta 1996, Alavus) on suomalainen pesäpalloilija. Peltokangas edustaa Superpesiksessä pelaavaa kasvattajaseuraansa Alajärven Ankkureita. Penninkangas on edustanut kasvattiseuransa Ankkureiden lisäksi Vimpelin Vetoa B-pojissa ja JymyJusseja Poikien Superpesiksessä. Penninkangas on myös ammattiurallaan kaksoisedustuksella pelannut Alavuden Peli-Veikoissa ja Lievestuoreen Kisassa.
Ura.
Pesäpallo.
Penninkangas murtautui osittain Ankkureiden edustuksen kokoonpanoon 2015, ja pelasi tuolla kaudella 18 ottelussa samanaikaisesti pelaten Suomensarjassa sekä Poikien Superissa yhteensä 20 ottelua. Penninkangas ei kuitenkaan saisi heti tätä suurempaa roolia Ankkureissa, vaan hänet asetettiin kaksoisedustukseen APV:hen ja Lievestuoreen Kisaan. Penninkangas sai suuremman vastuun vuonna 2018 pelaten 37:ssä Superi pelissä.
Penninkangas oli loukkaantunut melkein koko 2024 kauden. Hän kirjoitti kauden jälkeen 2025 kauden kattavan jatkosopimuksen Ankkureille.
Jääkiekko.
Pesäpallon lisäksi Penninkangas on pelannut jääkiekkoa neljä kautta vuosien 2013-2017 välisenä aikana Alajärveläisessä Järviseudun Pallokerhossa III-divisioonassa, sekä juniorina Alavuden Peli-Veikoissa, S-Kiekkossa ja Lapuan Virkiässä.
Yksityiselämä.
Penninkangas on ammatiltaan riskienhallintapäällikkö Alajärven Osuuspankissa.
Sonja Kuittinen

Sonja Kuittinen (s. 30. syyskuuta 1990 Puumala) on suomalainen näyttelijä ja muusikko. Hän on koulutukseltaan teatteritaiteen maisteri.
Näyttelijänä.
Kuittinen sai heti valmistuttuaan Taideyliopiston Teatterikorkeakoulusta vuonna 2016 pääroolin Zaida Bergrothin draamaelokuvassa "Miami" yhdessä Krista Kososen kanssa. Rooli toi sekä Kuittiselle että Kososelle Jussi-ehdokkuuden parhaasta naispääosasta, jonka Kosonen voitti. 
Kuittinen on tehnyt myös roolin Kansallisteatterissa yhtenä Macbeth-näytelmän kolmesta noidasta.
Kuittisella on myös pieni rooli televisiosarja "Sorjosen" toisella kaudella. Vuonna 2021 hän esiintyy yhdessä päärooleista "Mädät omenat" -sarjassa ja vuonna 2022 "Pysäyttäkää Nyqvist" -satiirisarjassa.
Kesällä 2022 Kuittinen esitti Ylen kuunnelmasarjassa "Mä haluun olla Nylon" Erin Anttilaa.
Muusikkona.
Kuittinen muodostaa yhdessä Fanni Noroilan kanssa rap-yhtyeen Sofa, jonka he itse ovat määritelleet feministibändiksi. Kuittinen esiintyy taiteilijanimellä MC SonSon.
Australian cobberdog

Australian cobberdog on koirarotu, joka on luotu Australiassa risteyttämällä ainakin 22 eri rodun koiria haluttujen ominaisuuksien saamiseksi.
Rutlands ja Tegans kennelit Australiassa olivat Australian Service Dog (ent. nimitys ASD Australian Labradoodle) kehittäjiä. Rutlands teki v. 2004 linjoihin vehnäterrieri–infuusion korvien ilmastoinnin parantamiseksi, selän lyhentämiseksi sekä turkin jalostamiseksi hieman ohuemmaksi ja ei niin tiheäksi. Infuusio jakoi Australian Labradoodlen kehittäjien näkemysten mukaisiin linjoihin ja muihin ALD linjoihin, joissa ei infuusiota hyväksytty. Kehittäjien näkemysten mukaiset linjat hyväksyttiin v. 2012 MDBA:n puhdasrotuisten rekisteriin nimellä Australian Cobberdog statuksella ” as a breed in development”. Tulevaisuudessa tavoitteena on saada virallinen rotuhyväksyntä ja rotutyyppi yhtenäistettyä rodun ominaisuuksien ennakoitavuuden parantamiseksi. 
Australian cobberdogilla tulee olla lempeä luonne ja ainutlaatuinen intuitio, mikä mahdollistaa ihmisten henkisten ja fyysisten tarpeiden aistimisen ja sen mukaan toimimisen. Tämä tekee siitä erinomaisen työkoiran esim. terapia- ja avustajakoiratehtäviin. Sillä on myös luontainen halu ja kyky koulutukseen. Sen luonne on avoin, sosiaalinen ja ystävällinen. Australian Cobberdog haluaa olla ihmisen lähellä ja seurassa. Se hakee myös jatkuvasti ihmisen katsekontaktia. 
Suomessa toimii rotuyhdistys Australian Cobberdog Club of Finland ry.
Markus Lehtiniemi

Markus Lehtiniemi (s. 14. heinäkuuta 1993) on suomalainen pesäpalloilija, joka edustaa Superpesiksessä pelaavia Pattijoen Urheilijoita. Hän on Vähänkyrön Viestin kasvatti ja on edustanut seitsemässä Superpesisottelussa kaudella 2015 Viestin kanssa yhteistyötä tekevää Koskenkorvan Urheilijoita. Ennen siirtymistään PattUn joukkueeseen kaudeksi 2017 Lehtiniemi pelasi Vähäkyrän lisäksi Ykköspesistä myös Ylivieskan Kuulan joukkueessa.
Superpesisurallaan Lehtiniemi on pelannut 29.7.2018 mennessä 59 runkosarjaottelua, joissa hän on lyönyt yhden kunnarin ja 32 tavallista juoksua, tuonut 15 juoksua ja kerännyt 144 kärkilyöntiä.
Herman Fredrik Sohlberg

Herman Fredrik Sohlberg (1. huhtikuuta 1813 Vöyri – 27. kesäkuuta 1881 Pohja) oli suomalainen rovasti, opettaja, Tammikuun valiokunnan jäsen ja valtiopäivämies.
Henkilöhistoria.
Sohlbergin vanhemmat olivat Vöyrin nimismies Johan Sohlberg (k. 1815) ja Anna Tuvelin. Hän kävi Vaasan triviaalikoulua ja pääsi ylioppilaaksi Helsingissä 1830. Sohlberg valmistui Helsingin yliopistosta filosofian kandidaatiksi 1839 ja filosofian maisteriksi 1840. Hänet vihittiin papiksi Turun hiippakunnassa 1854. 
Sohlberg oli Helsingin yksityislyseon opettajana 1836–1839, Turun triviaalikoulun vt. opettajana 1839–1840, Turun kauppakoulun opettajana 1840. Turun merenkulkukoulun opettajana 1840–1841 sekä Turun yläalkeiskoulussa vt. kollegana vuodesta 1841, vakinaisena kollegana vuodesta 1842, apulaiskonrehtorina vuodesta 1846 ja apulaisrehtorina vuodesta 1851. Hän oli samalla Turun teknillisen reaalikoulun opettajana vuodesta 1849 ja koulun johtajana vuodesta 1850. Sohlbergista tuli Pohjan ja Tammisaaren kirkkoherra vuonna 1857 ja hän sai rovastin arvon 1860. Hän oli vt. lääninrovastina 1863 ja vakinaisena lääninrovastina vuodesta 1867. Sohlberg oli Tammikuun valiokunnan jäsen vuonna 1862 ja osallistui pappissäädyssä valtiopäiville 1872.
Herman Fredrik Sohlberg oli naimisissa vuodesta 1843 Maria Rosina Richterin (k. 1911) kanssa. Heidän lapsiaan olivat arkkitehti Bruno Gerhard Sohlberg (1862–1923), vuorineuvos Seth Sohlberg (1856–1918) ja kansanedustaja Hedvig Sohlberg (1858–1937).